
PRIMORSKO-GORANSKA ŽUPANIJA
Upravni odjel za turizam, poduzetništvo i ruralni razvoj

o b j a v lj u j e   dana 13. listopada 2026. godine   

 
J A V N I  P O Z I V

za dodjelu potpora temeljem Programa mjera razvoja poduzetništva u Primorsko-goranskoj županiji za razdoblje 2026. - 2029. godine u 2026. godini za Mjeru 2.14 


I.  NAZIV TIJELA KOJE OBJAVLJUJE JAVNI POZIV

Upravni odjel za turizam, poduzetništvo i ruralni razvoj Primorsko-goranske županije
	

II.  PREDMET JAVNOG POZIVA

Program mjera razvoja poduzetništva u Primorsko-goranskoj županiji za razdoblje 2026. – 2029. godine u 2026. godini (u daljnjem tekstu: Program)  u dijelu – 6. Provedba Mjere 2 Potpore male vrijednosti za jačanje konkurentnosti mikro, malog i srednjeg poduzetništva, predstavlja akt na temelju kojeg se dodjeljuju potpore male vrijednosti u smislu Uredbe Komisije (EU) 2023/2831, od 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.).

Programom dodjele potpora male vrijednosti utvrđuju se mjere za provedbu ciljeva - ciljevi i svrha Programa, korisnici potpora, davatelj potpore, obveze davatelja i primatelja/korisnika potpore, definiraju se pojmovi, postupak dodjele potpora, postupak obrade podnesenih prijava, ugovaranje, dodjela potpore, rokovi i nadzor nad namjenskim korištenjem potpore, trajanje Programa i lokacija provedbe, prihvatljivi i neprihvatljivi prijavitelji i sektori, prihvatljive aktivnosti i troškovi, iznos potpore, kriteriji za odabir, intenzitet potpore i visina novčanog iznosa, odredbe o zbrajanju (kumulaciji potpore), vremenski okvir postupka dodjele potpora te objavljivanje i provedba.

Predmet ovog javnog poziva je dodjela potpora male vrijednosti poduzetnicima sa svrhom realizacije ciljeva Programa mjera razvoja poduzetništva u Primorsko-goranskoj županiji za razdoblje 2026. - 2029. godine u 2026. godini putem sljedeće mjere:
•	Mjera 2.14 Razvoj poduzetničkih kompetencija kroz poduzetničke potporne institucije (u daljnjem tekstu: Mjera 2.14)
III.  PRIHVATLJIVI PRIJAVITELJI - KORISNICI POTPORE

Prihvatljivi prijavitelji bespovratnih sredstava po ovoj mjeri su poduzetničke potporne institucije registrirane na području Primorsko-goranske županije (u daljnjem tekstu: PPI) koje su upisane u Jedinstveni registar poduzetničke infrastrukture (u daljnjem tekstu: JRPI): https://jrpi.mingo.gov.hr/#/poduzetnicke-potporne-institucije s registriranim sjedištem na području Primorsko-goranske županije.

          Na potpore se primjenjuje Zakon o državnim potporama („Narodne novine“ broj 47/14 i 69/17;) kojim se propisuje se da se potpore male vrijednosti dodjeljuju u skladu s važećim odredbama Uredbe Komisije (EU) 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL L 2023/2831, 15.12.2023).


IV.  PRIHVATLJIVE AKTIVNOSTI, TROŠKOVI, INTENZITET I IZNOS POTPORE 

 Prihvatljive su aktivnosti i troškovi koji se realiziraju i nastali su tijekom 2026. godine.    
  Prihvatljive su aktivnosti koje se provode na području Primorsko-goranske županije.

            Aktivnost 1: Sufinanciranje provedbe aktivnosti održavanja informativnih radionica/edukacija/programa 
            Zahtjevi za provedbu aktivnosti odobravat će se temeljem programa izrađenog od strane organizatora, koji obrađuju jednu ili više mogućih tema ili tema koje se nadovezuju:
• EU fondovi i drugi izvori javnog financiranja
• poduzetništvo (računovodstvo i financije, vođenje poslovnih knjiga, analiza financijskih izvještaja, kontroling, digitalno brendiranje, poslovno planiranje, marketing, upravljanje organizacijskom komunikacijom, društveno odgovorno poslovanje, komunikacijske i prezentacijske vještine i sl.)
• pravni i regulatorni aspekti poslovanja
• specifična znanja/područja iz djelokruga poljoprivredne, šumarske i turističke djelatnosti (gospodarenje i brendiranje u ekološkoj poljoprivredi, gospodarenje na OPG-u)
• zaštita okoliša i održivo upravljanje prirodnim resursima (gospodarenje otpadom, energetska učinkovitost, učinkovito korištenje resursa i kružno gospodarstvo, ekološki standardi i zahtjevi u marinama, kontrola kvalitete usluge u marinama)
• učenje kroz rad o poduzetništvu, poljoprivredi i šumarstvu
• edukacija nezaposlenih osoba evidentiranih u HZZ Područni ured Rijeka i sl.
• digitalizacija poslovanja (umjetna inteligencija i generativna umjetna inteligencija, podatkovna analitika, digitalna ekonomija, IoT i druge digitalne tehnologije)
• inovacije, razvoj i unapređenje proizvoda, usluga i procesa te njihova komercijalizacija
• priprema i planiranje investicijskih ulaganja
• internacionalizacija poslovanja i razvoj novih tržišta

Prihvatljivi troškovi za sufinanciranje su troškovi:
· najma opreme
· troškovi predavača
· troškovi materijala
· marketinške aktivnosti i promocije

Aktivnost 2: Sufinanciranje provedbe aktivnosti održavanja mentorskih programa i savjetovanja korisnika uključujući i podršku strateškim investicijama, transferu tehnologije i internacionalizaciji poslovanja
          Aktivnosti će se provoditi na području Županije, besplatno za minimalno 8 krajnjih korisnika s cijelog područja Županije, a pokrivat će neka od sljedećih ili sličnih područja:
Grupa I - Savjeti za pokretanje i vođenje poslovanja
• Upoznavanje poduzetničke okoline - Osnove poduzetničkih znanja i vještina
• Specifična znanja i vještine u poduzetništvu
• Poslovanje kroz obrt ili trgovačko društvo - poduzetnička dilema
• Postupak osnivanja poduzeća/obrta
• Obveze poduzeća i obrta
• Financijsko ekonomsko poslovanje
• Specifičnosti vođenja poslovnih knjiga u obrtu, upravljanje troškovima i optimizacija cijena, platni promet i osiguranje naplate, aktualne odrednice poreznog sustava
• Postupak i aktivnosti kod zapošljavanja i obveze po zapošljavanju
• Organizacija poduzeća i nagrađivanje
• Poslovno planiranje i poslovni plan
• Definiranje pravca razvoja poduzetnika
• Poslovna psihologija i psihologija komunikacije u poduzetništvu
• Upravljanje konfliktima u poduzetništvu
• Prodaja i razvoj prodajnih procesa
• Marketing, komunikacije, oglašavanje
• Društvene mreže kao marketinški i konkurentski potencijal
• Digitalni marketing i online poslovanje

Grupa II - Savjeti za provedbu aktivnosti razvoja
• Komercijalni ugovori (zastupanja, distribucije…)
• Povezivanje s dobavljačima
• Internacionalizacija i širenje tržišta
• Istraživanje i razvoj novih proizvoda/usluga/procesa
• Unapređivanje postojećih proizvoda
• Dizajn i branding
• Digitalizacija poslovanja - korištenje digitalnih tehnologija i primjena novih poslovnih modela
• Inovacija poslovnih modela
• Umjetna inteligencija i generativna umjetna inteligencija za poslovne svrhe
• Izrada strategija komercijalizacije inovacija, podrška kod provedbe
• Strateško planiranje poslovanja
• Zaštita intelektualnog vlasništva (patenti, žigovi, industrijski dizajn i dr.)
• Transfer tehnologije i primjena novih tehnologija
• Novi poduzetnički poduhvat - priprema i planiranje investicijskih ulaganja
• Projektni menadžment i upravljanje projektima
• Investicijski elaborat kao razvojni poduzetnički alat
• Transfer tehnologije i uvođenje novih tehnologija u poslovanje
• Energetska i resursna učinkovitost, kružno gospodarstvo

Grupa III – Savjeti za pristup izvorima financiranja
• Komercijalni izvori financiranja i što treba imati pripremljeno (banke, poslovni anđeli, zajednička ulaganja- „joint venture“ ulagači)
• Potpore za inovacije/izvoz/razvoj (ZAKLADA FIPRO, EEN, HAMAG-BICRO, MINGO i dr.)
• EU fondovi i drugi izvori javnog financiranja kao razvojne mogućnosti
• EU fondovi i potpore - savjetovanje za pisanje i pripremu EU projekata
• Nacionalne potpore - savjetovanje za pisanje i pripremu projekata za ostvarivanje bespovratnih sredstava iz nacionalnih izvora (PGŽ, MINGO, MINT i dr.)
• Provedba EU projekata
• Poduzetničko umrežavanje, klasterizacija i okrupnjavanje

Prihvatljivi troškovi za sufinanciranje su troškovi:
· najma opreme
· savjetnika i mentora
· materijala
· marketinških aktivnosti i promocije
· nabave sredstava/materijala za sudionike u svrhu održavanja programa


          Iznos i intenzitet potpore: Korisnik potpore može u okviru jedne prijave  ostvariti:
          -  od 3.000,00 do 10.000,00 eura za prihvatljive troškove nastale provedbom Aktivnosti 1 - za  provedbu edukativnih radionica/programa od strane poduzetničkih potpornih institucija na području Županije
          - od 1.000,00 do 5.000,00 eura  za prihvatljive  troškove nastale provedbom Aktivnosti 2 - za savjetovanje krajnjih korisnika od strane poduzetničkih potpornih institucija 

Maksimalan i ukupan iznos potpore (bespovratnih sredstava) koji pojedini korisnik potpore može dobiti po Mjeri 2.14. iznosi 10.000,00 eura.         
Korisnik može podnijeti samo jednu prijavu za sufinanciranje po ovom Programu.    
 Intenzitet bespovratnih sredstava u ukupnim prihvatljivim troškovima projekta iznosi do 100%.

V.       KRITERIJI ZA ODABIR PRIJAVA

Temeljem zaprimljenih prihvatljivih prijava, a ovisno o raspoloživim proračunskim sredstvima za tekuću godinu za provedbu Mjera, utvrdit će se rang-lista prijava sukladno kriterijima za odabir prijava. 

Kriteriji za odabir prijava i njihovo vrednovanje definirani su u Uputi za prijavitelje na Javni poziv koja se nalazi kao dio dokumentacije koja se objavljuje na službenoj mrežnoj stranici Primorsko-goranske županije uz Javni poziv.

VI.      ROK ZA PODNOŠENJE PRIJAVA 

Prijave se zaprimaju 10 (deset) dana od dana objave Javnog poziva na službenoj mrežnoj stranici Primorsko-goranske županije. 

VII.     NAČIN I MJESTO PODNOŠENJA PRIJAVA  

Prijave se podnose isključivo elektroničkim putem – primjenom SOM aplikacije.

Uz ispunjeni elektronički obrazac u aplikaciju se učitava obvezna dokumentacija, a sve u skladu s ovim Javnim pozivom, Uputama za prijavitelje na Javni poziv i Uputama za rad u aplikaciji SOM. Upute, Obrasci za prijavu i natječajna dokumentacija dostupni su na službenoj mrežnoj stranici Primorsko-goranske županije, www.pgz.hr

Postupak zaprimanja, pregleda prijava, prihvatljivi prijavitelji i aktivnosti, kriteriji odabira, uvjeti i visina financiranja, donošenje Odluke o dodjeli potpora, obvezna dokumentacija  i druga pitanja vezana uz ovaj Javni poziv detaljno su opisani u Uputama za prijavitelje koje će biti objavljene na službenoj mrežnoj stranici Primorsko-goranske županije.

POSEBNA NAPOMENA:
Prijava u kojoj ne bude dostavljena sva dokumentacija navedena u popisu priloga - Obvezna dokumentacija koja se treba dostaviti uz ovjeren Obrazac prijave na Javni poziv, odnosno dostavljeni dokazi ne budu u skladu s propisanim te Prijave u kojima su dani neistiniti podaci ili je priložena nevjerodostojna dokumentacija smatrat će se formalno neispravnom i neće se dalje razmatrati.

Županija ima pravo u bilo kojem trenutku provedbe ovog Javnog poziva zatražiti od prijavitelja da izvrši uvid u originale dokumenata koji se prilažu prijavi i prijavitelj ih je dužan dostaviti.

Županija zadržava pravo izmjene i dopune Javnog poziva i Uputa za prijavitelje, produljenja roka te ima pravo poništiti Javni poziv. Sve eventualne izmjene i dopune Javnog poziva i Uputa bit će objavljene na službenim stranicama Primorsko-goranske županije.


VIII.  ROK ZA DONOŠENJE ODLUKE O DODJELI POTPORA

Odluka o dodjeli potpora s pripadajućim iznosom odobrenih novčanih sredstava bit će donesena u roku od 14 (četrnaest) dana od dana zaključenja Javnog poziva.

Županija će potpisati ugovor o korištenju potpore s korisnicima kojima je odobrena potpora u roku od 8 (osam) dana od dana donošenja Odluke o dodjeli potpora.


IX.  NAČIN OBJAVE ODLUKE O DODJELI POTPORA

Odluka o dodjeli potpora s popisom korisnika i iznosima odobrenih novčanih sredstava bit će objavljena na službenoj mrežnoj stranici Primorsko-goranske županije u roku od 7 (sedam) dana od dana donošenja Odluke.

Svi korisnici potpora će primiti Obavijest o ostvarenoj potpori male vrijednosti.

X.  KONTAKT PODACI ZA PITANJA

Dodatna obrazloženja i informacije u vezi s predmetom Javnog poziva mogu se dobiti putem telefona na broj: 051/351-260, odnosno na e-adresu: gospodarstvo@pgz.hr.


Primorsko-goranska županija
Upravni odjel za turizam, poduzetništvo i ruralni razvoj


KLASA: 402-02/26-08/4
URBROJ: 2170-08-01/7-26-2
Rijeka, 13. listopada 2026. godine

